CELEX: C2005/205/49
Language: lt
Date: 2005-08-20 00:00:00
Title: Byla T-224/05 Olivier Chassagne 2005 m. birželio 10 d. pareikštas ieškinys Europos Bendrijų Komisijai

20.8.2005   
            
            
               LT
            
            
               Europos Sąjungos oficialusis leidinys
            
            
               C 205/27
            
         Olivier Chassagne 2005 m. birželio 10 d. pareikštas ieškinys Europos Bendrijų Komisijai
   (Byla T-224/05)
   (2005/C 205/49)
   Proceso kalba: prancūzų
   2005 m. birželio 10 d. Europos Bendrijų Pirmosios instancijos teisme buvo pareikštas Olivier Chassagne, gyvenančio Briuselyje, atstovaujamo advokatų Stéphane Rodrigues ir Yola Minatchy, ieškinys Europos Bendrijų Komisijai.
   Ieškovas Pirmosios instancijos teismo prašo:
   
               —
            
            
               pripažinti neteisėtu ir ieškovui netaikytinu naujų Europos Bendrijų pareigūnų tarnybos nuostatų VII priedo 8 straipsnį;
            
         
               —
            
            
               priteisti simbolinį vieną (1) eurą moralinei žalai ir septynių tūkstančių trijų šimtų septyniasdešimt dviejų (7372) eurų sumą patirtai materialinei žalai atlyginti;
            
         
               —
            
            
               priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovas, Komisijos pareigūnas, yra kilęs iš Reuniono salos, kuri yra Prancūzijos užjūrio departamentas. Jis pareiškė šį ieškinį atmetus jo skundą, paduotą dėl 2004 m. rugpjūčio mėn. atlyginimo lapelio, kuriame įtrauktas metines kelionės išlaidas atitinkančių sumų kompensavimas.
   Grįsdamas savo ieškinį ieškovas nurodo Tarnybos nuostatų VII priedo 8 straipsnio, susijusio su metines pareigūnų kelionės į jų kilmės vietą išlaidas atitinkančių sumų kompensavimu, neteisėtumą. Jis teigia, kad ši nuostata prieštarauja Bendrijos teisei, kadangi ji sąlygoja nevienodą požiūrį, susijusį su pareigūnų kilmės vieta, ir iš Prancūzijos užjūrio departamentų kilusių pareigūnų diskriminavimą, prieštaraujantį EB 12 ir 299 straipsniams, bei diskriminavimą dėl pilietybės, priklausymo kalbinei mažumai, etninės kilmės ar rasės.
   Ieškovas taip pat teigia, kad ši nuostata pažeidžia kitus bendruosius Bendrijos teisės principus, pavyzdžiui, pareigą motyvuoti, proporcingumo, skaidrumo ir gero administravimo principus bei teisėtų lūkesčių ir teisinio tikrumo principus.